Folketing
2004-05-26

»Er det regeringens mål, at velfærden skal have samme omfang som i dag, eller mener regeringen, at hullerne i velfærden skal lukkes, og at det offentlige skal imødekomme en række af de krav om mere og bedre velfærd, som befolkningen stiller i takt med, at vi bliver rigere?« Skriftlig begrundelse Det er velkendt, at når folk bliver rigere, efterspørger de flere og bedre velfærdsydelser, og at væksten i denne efterspørgsel endda er hurtigere end indkomstvæksten. Det er en af flere grunde til, at økonomisk vækst ikke løser den offentlige sektors finansieringsproblem, sådan som Finansministeriet klart har redegjort for ved flere lejligheder. Det kunne være interessant at få oplyst, om ministeren tror, at befolkningen vil stille sig tilfreds med velfærd af »samme omfang som i dag« (pr. borger i de forskellige aldersgrupper, må man formode), som ministeren har sagt til Ritzau den 18. maj 2004, eller om regeringen mener, at flere og flere velfærdsopgaver skal overgå til privat finansiering med de sociale skævheder til følge.